ناصر الدین جالندھری

امام خواجہ ناصر الدین انصاری جالندھری (المعروف ابویوسف چشتیؒ،اندازاً 1365ء تا 1450ء) ایک جلیل القدر صوفی بزرگ، عالمِ دین اور مبلغِ اسلام تھے جن کا سلسلۂ نسب صحابیٔ رسول حضرت ابو ایوب انصاریؓ سے جا ملتا ہے۔ آپ چودہویں سے پندرھویں صدی عیسوی کے درمیان میں ہندوستان تشریف لائے اور پنجاب کے علاقے جالندھر میں قیام فرمایا۔ آپ نے سلسلہ چشتیہ اور قلندریہ دونوں میں بیعت کی اور اپنے عہد میں تعلیم و روحانیت کا مرکز قائم کیا۔ 

 نسب و خاندان 
خواجہ امام ناصر الدین انصاری کا سلسلۂ نسب حضرت خواجہ عبداللہ انصاری ہروی (1006ء تا 1089ء)کے واسطے سے حضرت ابو ایوب انصاریؓ(وفات 674ء) تک جا پہنچتا ہے۔ آپ کے اجداد ایران کے شہر شیراز کے آل اینجو حکمران شرف الدین محمود شاہ اور شاہ ابو اسحاق تھے ، جنھوں نے 1325ء تا 1354ء تک شیراز اور اصفہان پر حکومت کی۔ بعد ازاں پندرھویں صدی عیسوی میں آپ ہندوستان تشریف لائے۔ آپ کا لقب ابویوسف چشتی اس نسبت سے مشہور ہوا کہ آپ نے سلسلہ چشتیہ میں بیعت کی اور اسی نسبت سے خرقۂ خلافت حاصل کیا۔ آپ کا سلسلۂ نسب کچھ یوں ہے  

خواجہ امام ناصر الدین بن خواجہ عثمان بن خواجہ ابوطاہرشاہِ شیراز بن شیخ علقہ بن شیخ رافع بن شیخ نافع بن ابو اسحٰق شاہ شیراز بن ملک شرف الدین محمود شاہ آل اینجو بن شیخ محمدبن شیخ فضل اللہ بن عبد اللہ بن شیخ اسد بن شیخ محمد بن شیخ نصیر بن ابونصیر شیخ محمد ثانی بن شیخ ابو اسماعیل خواجہ عبد اللہ انصاری بن ابو منصور بلخی بن جعفر بن ابو معاذ بن محمد بن احمد بن جعفر بن ابو منصور تابعی بن ابو ایوب انصاری۔

643ء میں '''فتحِ مصر''' کے بعد حضرت ابو ایوب انصاریؓ نے مصر میں قیام فرمایا، جبکہ ان کے صاحبزادے حضرت '''ابو منصور تابعی''' خراسان کی مہم میں شامل ہوئے اور 650ء میں خراسان کی فتح کے بعد وہیں مقیم رہے۔ ان کی اولاد بلخ اور ہرات (افغانستان) میں آباد ہوئی۔ ابو منصور تابعی کی اولاد میں '''ابو منصور محمد بلخی''' نے بلخ سے ہرات ہجرت کی انہی کے فرزند '''شیخ الاسلام حضرت خواجہ عبد اللہ انصاری ہروی''' (1006ء–1089ء) اسلامی تصوف و فلسفہ کے عظیم عالم و صوفی گذرے ہیں۔ حضرت عبد اللہ انصاری کے چھ فرزند تھے: '''خواجہ اسماعیل'''، '''عبدالمبارک حامد'''، '''جابر'''، '''عبد الرحمٰن'''، '''ابونصیر محمد''' اور '''ابومودود ابوبکر'''۔ منگول حملوں (13ویں صدی) کے بعد ان کی اولاد عرب و عجم کے مختلف خطوں میں پھیل گئی۔انہی میں سے ایک شاخ بعد ازاں '''ہندوستان''' منتقل ہوئی، جہاں یہ خاندان لکھنؤ، علی گڑھ، دہلی، ملتان، لاہور، پانی پت، جالندھر، سہارن پور، گنگوہ، کیرانہ، ککوری اور بنارس میں مقیم ہوا اور '''انصاری''' کے لقب سے مشہور ہوا۔ 

حضرت عبد اللہ انصاری کے بیٹے '''شیخ ابونصیر محمد''' کی نسل میں '''ملک شرف الدین محمود''' نے 1325ء میں فارس میں '''آلِ اینجو''' سلطنت قائم کی۔ ان کے بیٹے '''ابو اسحاق''' اصفہان و شیراز کے حاکم تھے، جن کے دربار سے معروف صوفی شاعر '''حافظ شیرازی''' (1315ء–1390ء) وابستہ رہے۔ 1357ء میں ایلخانی سلطنت کے زوال کے بعد ابواسحاق کی اولاد واپس ہرات منتقل ہوگئی۔ چودہویں صدی میں شاہ شیراز '''ابوطاہر''' کے پوتے '''ناصر الدین''' نے ہندوستان کی جانب ہجرت کی۔ انہوں نے '''پاکپتن''' میں سلسلہ '''چشتیہ''' اور '''پانی پت''' میں سلسلہ '''قلندریہ''' سے فیض پایا۔ بعد ازاں '''جالندھر''' میں اقامت اختیار کی اور یہی ان کا مستقل مسکن بنا۔  امام ناصر الدین انصاری جالندھریؒ کا مزار '''جالندھر، پنجاب (ہندوستان)''' میں واقع ہے، جہاں ہر سال '''15 رجب المرجب''' کو آپ کا عرس منایا جاتا ہے۔ 

 اولاد 
امام ناصر الدین کی اولاد میں قاضی شمس الدین بحکمِ شاہی قصبہ جالندھر سے انبیہٹہ پیر (سہارن پور) میں قاضی مقرر ہوئے ان کی آٹھ نسلیں مغلیہ عہد میں منصب قضا پر فائز رہیں۔ ان کی اولاد میں انبیٹھ کی کئی عالم فاضل ہستیاں پیدا ہوئیں، جن میں مولوی مشتاق احمد انبیٹھوی، مولوی ظہور احمد ، شیخ صادق علی (وزیر ریاست خیر پور )شامل ہیں۔  قاضی شمس الدین آٹھویں پشت میں قاضی محمد زاہد گذرے جو خواجہ شمس الدین عظیمی (خانوادہ سلسلہ عظیمیہ) ، حاجی ادریس احمد انصاری (مصنف کتاب میری نماز)، کے پدری نسب سے جداعلیٰ اور عابد اللہ انصاری غازی(ماہرِ تعلیم )، جمشید انصاری (اداکار)کے مادری نسب سے جد اعلٰی تھے ۔ سہارنپور ، انبہٹہ اور پانی پت کے کئی انصاری گھرانے حضرت خواجہ ناصر الدین جالندھری کی اولاد سے ہیں۔

 تعلیم و تصوف 
امام ناصر الدین نے سلسلہ چشتیہ میں بیعت کے بعد پاکپتن میں حضرت بابا فرید الدین گنج شکرؒ کے مزار پر فیوض و برکات سے فیض حاصل کیا اور پانی پت میں سلسلہ قلندریہ کے مشائخ سے تعلق استوار کیا۔ آپ کو دونوں سلاسل کی اجازت و خلافت عطا ہوئی۔ بعد ازاں آپ نے جالندھر میں حضرت بابا فرید الدین گنج شکرؒ کی چلہ گاہ کے پاس ایک مسجد اور خانقاہ قائم کی جہاں درس و تدریس، تصوف اور خدمتِ خلق کا سلسلہ جاری رہا۔  

آپ نے عمرِ عزیز کا بیشتر حصہ جالندھر میں بسر کیا۔ وصال کے بعد آپ کی تدفین اسی مسجد کے قریب واقع خانقاہ میں ہوئی۔ ہر سال آپ کا عرس مبارک 15 رجب المرجب کو اور دیسی مہینے ہاڑ کے دوسرے عشرے کی جمعرات کو منایا جاتا ہے۔

 تاریخی پس منظر، خلط و التباس 
1947ء کے فسادات کے دوران آپ کے مزار سے منسلک خانقاہ میں موجود قدیم کتب و دستاویزات جل کر ضائع ہو گئیں، جس کے باعث آپ کے حالاتِ زندگی کی تفصیلات محدود رہ گئیں۔ بعد ازاں 1980ء میں آپ کے ایک مرید طفیل ناصری نے "تجلیاتِ ناصریہ المعروف ذکر پاکاں" کے نام سے کتاب تصنیف کی جس میں آپ کے احوال درج ہیں۔ تاہم اس کتاب میں کئی مقامات پر تاریخی غلط فہمیاں اور دو مختلف شخصیات کے واقعات باہم شامل کر دیے گئے ہیں۔ 

تاریخی حوالوں میں دو مشہور صوفی بزرگوں کے نام ملتے ہیں:

 خواجہ ناصر الدین ابو یوسف چشتی (پندرھویں صدی، ہندوستان)
 ابو یوسف ابن سمعان چشتی (نویں تا دسویں صدی، ہرات)

دونوں بزرگوں کے نام و القاب مشابہ ہونے کے باعث بعد کے مؤلفین نے ان کے حالاتِ زندگی کو باہم خلط ملط کر دیا ہے۔ مستند ماخذ کے مطابق امام ناصر الدین جالندھری ، حضرت خواجہ عبداللہ انصاری کی اولاد سے تھے جو پندرھویں صدی عیسوی میں ہندوستان تشریف لائے اور جالندھر میں مدفون ہیں، ان کا ناصر الدین اور لقب ابو یوسف چشتی تھا ۔

اسی نام کے ایک بزرگابو یوسف ابن سمعان تھے جن کا نام ابو یوسف اور لقب ناصر الدین تھا۔ جو امام زین العابدین کی اولاد میں سے تھے ، وہ خواجہ معین چشتی کے مرشد خواجہ عثمان ہرونی کے مرشد خواجہ مودود چشتی کے بھی مرشد تھے۔ آپ نویں دسویں صدی عیسوی میں حضرت خواجہ عبداللہ انصاری کے دور میں ہرات یعنی افغانستان میں مقیم تھے۔

 تالیفات و مآخذ 

 تجلیاتِ ناصریہ المعروف ذکر پاکاں – مصنف: طفیل ناصری (1980ء)
 مرآۃ الانساب – مصنف: ضیاء الدین احمد، مطبع 1917ء
 پنجاب و ہریانہ کی تاریخی مساجد – مصنف: عطاء الرحمن قاسمی، ریختہ ڈیجیٹل ایڈیشن

 مزید دیکھیے 

 سلسلہ چشتیہ
 سلسلہ عظیمیہ
 عبداللہ انصاری ہروی
 ابو ایوب انصاری

 بیرونی روابط 

 ذکرِ پاکاں (تجلیاتِ ناصریہ)۔ اسکرائبڈ
 پنجاب و ہریانہ کی تاریخی مساجد - ریختہ
 مرآۃ الانساب۔ ریختہ
 مرآۃ الانساب ۔ آرکائیو

 حوالہ جات 

زمرہ:جالندھر کی شخصیات
زمرہ:قرون وسطی کی شخصیات
زمرہ:چودہویں صدی کی شخصیات
زمرہ:ہرات کی شخصیات
زمرہ:شخصیات بلحاظ عرب نسب
زمرہ:اعلام تصوف
زمرہ:ہرات میں پیدا ہونے والی شخصیات